Utrolig mange af mine medstuderende og jævnaldrende har et brændende ønske om at blive den næste Steve Jobs, Bill Gates eller Jesper Buch – danskeren, der startede Just-Eat.

Det er blevet uambitiøst at stille sig tilfreds med at gå på arbejde fra 8 til 16 og holde fri i weekenden. Det er ikke nok. Man skal finde på den næste store ting. Man skal have ambitioner om at revolutionere de eksisterende industrier eller skabe noget nyt.

Jeg tror, det er en usund retning, vi er på vej i. Jeg tror, at det vil føre til en masse studerende, som bliver utrolig skuffede og deprimerede, når de kommer ud på arbejdsmarkedet og må stille sig tilfredse med at have et almindeligt job. Hvilket i sig selv er et privilegium.